CELEX: 32016D1039
Language: bg
Date: 2016-06-16 00:00:00
Title: Решение (ЕС) 2016/1039 на Съвета от 16 юни 2016 година за определяне на позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Европейския съюз за удължаване на срока на освобождаването от задължения в рамките на СТО по отношение на автономния преференциален режим за Западните Балкани

28.6.2016   
               
               
                  BG
               
               
                  Официален вестник на Европейския съюз
               
               
                  L 169/4
               
            РЕШЕНИЕ (ЕС) 2016/1039 НА СЪВЕТА
      от 16 юни 2016 година
      за определяне на позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Европейския съюз за удължаване на срока на освобождаването от задължения в рамките на СТО по отношение на автономния преференциален режим за Западните Балкани
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
      като взе предвид предложението на Европейската комисия,
      като има предвид, че:
      
                  (1)
               
               
                  В член IX, параграфи 3 и 4 от Маракешкото споразумение за създаване на Световната търговска организация („Споразумението за СТО“) се установяват процедурите за освобождаване от задължение, произтичащо от Споразумението за СТО или от многостранните търговски споразумения.
               
            
                  (2)
               
               
                  Регламент (ЕО) № 2007/2000 на Съвета (1), с който се въвежда безмитно или преференциално третиране за продуктите с произход от Западните Балкани (Албания, Босна и Херцеговина, Хърватия, бившата югославска република Македония, Косово (*), Черна гора и Сърбия), беше съществено изменян няколко пъти и кодифициран с Регламент (ЕО) № 1215/2009 на Съвета (2). С Регламент (ЕС) № 1336/2011 на Европейския парламент и на Съвета (3) беше удължен срокът на предоставянето на автономни търговски преференции до 31 декември 2015 г.
                  С Регламент (ЕС) № 517/2013 на Съвета (4) Хърватия беше извадена от обхвата на Регламент (ЕО) № 1215/2009 след присъединяването ѝ към Европейския съюз. С Регламент (ЕС) 2015/2423 на Европейския парламент и на Съвета (5) беше удължен срокът на предоставянето на автономни търговски преференции до 31 декември 2020 г. С Регламент (ЕО) № 1215/2009, с последните му изменения, се предвижда свободен достъп до пазара на Съюза за продуктите с произход от държавите и териториите от Западните Балкани, с изключение на някои селскостопански продукти, които се ползват от ограничени отстъпки под формата на безмитни тарифни квоти.
               
            
                  (3)
               
               
                  Ако Европейският съюз не бъде освободен в необходимата степен от задълженията си по член I, параграф 1 от Общото споразумение за митата и търговията (ГАТТ) от 1994 г. и член XIII от ГАТТ от 1994 г., би се наложило третирането, предоставено в рамките на автономните търговски преференции, да се разшири, така че да обхване всички други държави — членки на Световната търговска организация (СТО).
               
            
                  (4)
               
               
                  В интерес на Съюза е да поиска удължаване на срока на освобождаване от задължения в рамките на СТО във връзка с автономните търговски преференции, предоставени от Съюза на Западните Балкани съгласно член IX, параграф 3 от Споразумението за СТО.
               
            
                  (5)
               
               
                  От Съюза се изисква да внесе такова искане в СТО.
               
            
                  (6)
               
               
                  Поради това е целесъобразно да бъде определена позицията, която трябва да се заеме от Съюза в рамките на Общия съвет на СТО по отношение на посоченото искане,
               
            ПРИЕ НАСТОЯЩОТО РЕШЕНИЕ:
      Член 1
      Позицията, която трябва да се заеме от името на Европейския съюз в рамките на Общия съвет на Световната търговска организация, е да се поиска удължаване до 31 декември 2021 г. на срока на съществуващото освобождаване от задължения в рамките на СТО във връзка с автономните търговски преференции, предоставени от Съюза на Западните Балкани, и да се подкрепи приемането на това искане.
      Тази позиция се изразява от Комисията.
      Член 2
      Настоящото решение влиза в сила в деня на приемането му.
      
         Съставено в Люксембург на 16 юни 2016 година.
         
            
               За Съвета
            
            
               Председател
            
            L.F. ASSCHER
         
      
      
         (1)  Регламент (ЕО) № 2007/2000 на Съвета от 18 септември 2000 г. относно въвеждане на изключителни търговски мерки в полза на страни и територии, участващи или свързани с процеса на стабилизиране и асоцииране, осъществяван от Европейския съюз, за изменение на Регламент (ЕО) № 2820/98 и за отмяна на Регламенти (ЕО) № 1763/1999 и (ЕО) № 6/2000 (ОВ L 240, 23.9.2000 г., стр. 1).
      
         (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
      
         (2)  Регламент (ЕО) № 1215/2009 на Съвета от 30 ноември 2009 г. за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз (ОВ L 328, 15.12.2009 г., стр. 1).
      
         (3)  Регламент (ЕС) № 1336/2011 на Европейския парламент и на Съвета от 13 декември 2011 г. за изменение на Регламент (ЕО) № 1215/2009 на Съвета за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз (ОВ L 347, 30.12.2011 г., стр. 1).
      
         (4)  Регламент (ЕС) № 517/2013 на Съвета от 13 май 2013 г. за адаптиране на някои регламенти и решения в областта на свободното движение на стоки, свободното движение на хора, дружественото право, политиката на конкуренция, селското стопанство, безопасността на храните, ветеринарната и фитосанитарната политика, транспортната политика, енергетиката, данъчното облагане, статистиката, трансевропейските мрежи, съдебната система и основните права, правосъдието, свободата и сигурността, околната среда, митническия съюз, външните отношения, външната политика, политиката на сигурност и отбрана и институциите поради присъединяването на Република Хърватия (ОВ L 158, 10.6.2013 г., стр. 1).
      
         (5)  Регламент (ЕС) 2015/2423 на Европейския парламент и на Съвета от 16 декември 2015 г. за изменение на Регламент (ЕО) № 1215/2009 на Съвета за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз, и за спиране на прилагането му по отношение на Босна и Херцеговина (ОВ L 341, 24.12.2015 г., стр. 18).